KIRJALLINEN KYSYMYS P-3038/00 esittäjä(t): Luís Queiró (UEN) komissiolle. Maidon ylituotanto EU:ssa.



Virallinen lehti nro 136 E , 08/05/2001 s. 0166 - 0167



KIRJALLINEN KYSYMYS P-3038/00 esittäjä(t): Luís Queiró (UEN) komissiolle (20. syyskuuta 2000) Aihe: Maidon ylituotanto EU:ssa Käytettävissä olevien tietojen mukaan maidon tuotanto EU:ssa on kasvanut voimakkaasti markkinointivuonna 1999/2000. Maidon tuotannon kasvun vuoksi 12 jäsenvaltiota 15:sta on ylittänyt kansalliset kiintiönsä. Tuotannon kasvua selittänevät alan tuottavuuden parantuminen ja maitotuotteiden kulutuksen muuttumiseen liittyvät syyt. Aikooko komissio neuvotella asianomaisten jäsenvaltioiden kanssa kokonaisratkaisusta, johon sisältyisi tuotannon lisäys seuraavina markkinointivuosina vai aikooko se rangaista tuottajia? Portugalin kohdalla komission on syytä muistaa, että mahdolliset rangaistukset kohdistuisivat hyvin vakavin sosiaalisin seurauksin ainoastaan yhden syrjäisen alueen, Azorien, tuottajiin ja vaikuttaisivat erittäin raskaasti alueen talouteen, sillä maidon ja maitojalosteiden tuotanto on keskeisen tärkeä elinkeino Azoreilla ja tuottajia on paljon. Lisäksi Azoreita koskee muiden syrjäisimpien alueiden lailla EY:n perustamissopimuksen 299 artikla (entinen 227 artikla), jonka mukaan neuvosto voi hyväksyä erityistoimenpiteitä, joissa otetaan huomioon alueiden sosiaalinen ja taloudellinen tilanne, jota vaikeuttaa niiden syrjäinen sijainti tai saaristoluonne. Franz Fischlerin komission puolesta antama vastaus (27. lokakuuta 2000) Jäsenvaltioilta tällä hetkellä saatavissa olevien tietojen mukaan maidon tuotanto markkinointivuonna 1999/2000 olisi hieman pienempi kuin markkinointivuonna 1998/1999, mutta 12 jäsenvaltiota 15:sta olisi ylittänyt viitemääränsä. Tämä on ainoa virallinen tieto, vaikka komission tekemä tilastojen vertailu osoittaakin, että todellinen tuotanto ja ylitys olisivat hieman suurempia kuin alustavat tiedot ovat osoittaneet. Maito- ja maitotuotealan lisämaksusta annetun neuvoston asetuksen (ETY) N:o 3950/92(1) mukaan lisämaksu aiheutuu automaattisesti kaikille tuottajille, kun niiden yhdelle vuodelle määriteltyjen toimitusten määrät ylittävät kansalliset viitemäärät (kiintiöt). Käyttämättä jääneiden kiintiöiden uudelleenjakaminen toisille tuottajille on kuitenkin mahdollista ja se vähennetään yksittäisen tuottajan ylityksestä. Neuvosto otti käyttöön nämä kiintiöt vuonna 1984 ja se on muuttanut niitä viimeksi Agenda 2000:ssa vuoteen 2008 asti yhteisön maidon toimitusten palauttamiseksi ja pitämiseksi lähelle tavanomaisen käytön tasoa. Komissiolla ei ole valtuuksia poiketa nykyisestä lisämaksusta eikä sillä ole aikomusta esittää neuvostolle maksun ylittämistä koskevia rangaistuksia eikä kiintiöiden mukauttamista todettuun tuotantoon. Portugalin osalta komissio katsoo, että se, että siellä ilmennyt merkittävä ylitys ja siihen liittyvän maksun kohdistuminen ennen kaikkea Azorien tuottajiin, johtuu suurelta osin virheiden kasautumisesta kansallisen ja alueellisen hallinnon tasolle, sekä toimijoista, jotka eivät ole analysoineet ajoissa Portugalin maidontuotannon todettua ja säännöllistä lisäystä eivätkä ottaneet käyttöön käyttämättömien tuottajakohtaisten kiintiöiden yhdenmukaisen uudelleenjakamisen varmistavaa järjestelmää. Portugalin viranomaisten ja komission kesken käydään keskusteluja muun muassa EY:n perustamissopimuksen 299 artiklan 2 kohdan puitteissa (entinen 227 artikla), mutta niitä ei ole vielä saatu päätökseen. (1) EYVL L 405, 31.12.1992.